b'\n_START_ARTICLE_\nEmanuel Minos\n_START_SECTION_\nLiv og virke\n_START_PARAGRAPH_\nHans far var gresk, hans mor av egyptisk opprinnelse. Han ble som liten adoptert av den norske misjon\xc3\xa6rfamilien Gunnerius Tollefsen, og han kom til Norge i 1930, som et av de f\xc3\xb8rste adoptivbarn, fra et land utenfor Norden.  Minos hadde sin frelsesopplevelse allerede som fire\xc3\xa5ring og begynte \xc3\xa5 preke i Dals-Ed i Sverige ved fem\xc3\xa5rsalderen. Da han var sju \xc3\xa5r hadde han lest hele Bibelen.  _NEWLINE_Minos studerte arkeologi og teologi i Oxford (Regents Park College) fra 1958. Han fikk teologisk doktorgrad ved Clarksville School of Theology i Tennessee i USA._NEWLINE_Hele livet var han en aktiv predikant, s\xc3\xa6rlig i pinsebevegelsen. Han virket s\xc3\xa6rlig i Norge og Sverige. Han har blitt omtalt som \xc2\xabNordens Billy Graham\xc2\xbb, og omtales som h\xc3\xb8yt verdsatt. Minos markerte seg ogs\xc3\xa5 som abortmotstander.\n_START_SECTION_\nProfetier\n_START_PARAGRAPH_\nMinos trodde p\xc3\xa5 profetiske syn og budskap. Dette var ofte tema i hans forkynnelse. Selv hevder Minos \xc3\xa5 ha f\xc3\xa5tt flere profetier. _NEWLINE_Den kanskje mest kjente profetien Minos har formidlet, er en han skrev ned, og som ble gitt ham av en eldre kvinne fra Valdres. Minos er videre kjent for sin profeti om jernmalmen som kommer tilbake i form av krigsskip og skyter byen i biter. Denne profetien p\xc3\xa5sto han ble gitt ham mens han var en ung gutt, antageligvis i 1937. Byen var Narvik.\n_START_SECTION_\nUtmerkelser\n_START_PARAGRAPH_\nMinos ble tildelt Nordstjerneordenen i 1995 av den svenske kongen \xc2\xabfor sitt kristne, kulturelle og samfunnsmessige engasjement i Sverige.\xc2\xbb'